9. การควบคุมภายใน

เนื่องจากในปี 2553 ที่ผ่านมา ได้เกิดเหตุการณ์สำคัญกับบริษัทฯ
อันเกี่ยวเนื่องกับระบบการควบคุมภายใน กล่าวคือ อดีตกรรมการของบริษัทท่านหนึ่ง
ได้นำเงินของบริษัทฯ ไปเพื่อเข้าบัญชีส่วนตัว ตั้งแต่ปี 2551-2553 จำนวนทั้งสิ้น ประมาณ 212
ล้านบาท ซึ่งได้มีการตรวจสอบพบเมื่อประมาณต้นปี 2553
โดยข้อบกพร่องดังกล่าวเกิดจากการที่กรรมการผู้มีอำนาจในการทำนิติกรรมและลงนามผูกพันบริษัทฯ
มีเพียงท่านเดียว จึงเป็นสาเหตุหลักของการเกิดปัญหาดังกล่าว และต่อมาสำนักงาน กลต.
ได้มีคำสั่งให้บริษัทฯ จัดทำการตรวจสอบบัญชีเป็นกรณีพิเศษ (Special Audit)
ซึ่งบริษัทได้ดำเนินการเสร็จเรียบร้อยแล้วเมื่อวันที่ 4 สิงหาคม 2553 โดยผู้สอบบัญชี จาก บริษัท
เคพีเอ็มจี ภูมิไชย จำกัด ซึ่งผลการสอบบัญชีสรุปว่า
ข้อบกพร่องเกิดจากการควบคุมภายในซึ่งปัจจุบันนี้ คณะกรรมการบริษัทฯ
ได้กำหนดนโยบายและแนวทางการดำเนินการโดยวางระบบการควบคุมภายในของบริษัทใหม่ ดังนี้

-   เปลี่ยนแปลงกรรมการผู้มีอำนาจลงนามใหม่ โดยกำหนดให้มีกรรมการร่วมลงนาม 2 ท่าน
    พร้อมประทับตราบริษัทฯ

-   กำหนดแนวนโยบายการลงทุนเรื่องการบริหารเงินสดสำรองของบริษัท
    โดยกำหนดกรอบวงเงินในการลงทุนภายใต้ความเสี่ยงที่เหมาะสม และกำหนด
    อำนาจในการอนุมัติของฝ่ายบริหาร คณะกรรมการบริษัทฯ
    และการขออนุมัติจากที่ประชุมผู้ถือหุ้นตามลำดับของวงเงินที่เหมาะสมซึ่งบริษัทฯได้นำส่งให้
    สำนักงาน กลต.เพื่อทราบแล้วเช่นกัน

-   จัดให้มีขั้นตอนและแนวทางการการตรวจสอบภายในที่รัดกุมและเหมาะสม โดยปัจจุบันบริษัท
    ได้มีแบ่งแยกหน้าที่ในการตรวจสอบ และขั้นตอนการอนุมัติรายการทางบัญชีอย่างชัดเจน
    เพื่อความถูกต้องและครบถ้วน โดยให้มีผู้จัดทำ ผู้ตรวจสอบ และผู้อนุมัติตามขั้นตอนทั้งระบบ
    และจะต้องมีการตรวจสอบยืนยันยอดทุกเดือนและ/หรือทุกไตรมาสจากสถาบันทางการเงิน
    และบริษัทหลักทรัพย์ทุกแห่งที่บริษัทถือหน่วยลงทุนอยู่

คณะกรรมการบริษัทฯ ชุดปัจจุบัน
ได้ให้ความสำคัญในเรื่องการบริหารความเสี่ยงและระบบการควบคุมภายในอย่างต่อเนื่อง
โดยมอบหมายให้คณะกรรมการตรวจสอบซึ่งประกอบไปด้วยกรรมการอิสระ
เป็นผู้สอบทานการประเมินระบบการควบคุมภายใน
โดยมีฝ่ายตรวจสอบภายในที่มีความเป็นอิสระจากฝ่ายบริหารรายงานตรงต่อคณะกรรมการตรวจสอบ
ทำหน้าที่สอบทานการปฏิบัติงานในฝ่ายต่างๆของบริษัทตามแผนงานตรวจสอบประจำปีที่ได้รับอนุมัติจากคณะกรรมการตรวจสอบโดยมีวัตถุประสงค์เพื่อให้เกิดความมั่นใจว่า
การปฏิบัติงานมีประสิทธิภาพ และประสิทธิผล
มีการทบทวนความมีประสิทธิภาพของระบบการควบคุมภายในอย่างสม่ำเสมอ
มีการใช้ทรัพยากรอย่างคุ้มค่าสมประโยชน์ มีการควบคุมด้านการดำเนินงาน
ด้านรายงานทางการเงินให้มีความถูกต้อง เชื่อถือได้และทันเวลา
รวมทั้งการปฏิบัติตามนโยบายและให้เป็นไปตามข้อกำหนดกฎหมายและข้อบังคับของทางราชการ
เพื่อให้สามารถดำเนินธุรกิจให้เกิดประโยชน์สูงสุดต่อผู้ถือหุ้น
ซึ่งโดยสรุประบบควบคุมภายในของบริษัทในด้านต่างๆ มีดังนี้

1. องค์กรและสภาพแวดล้อม

บริษัทมีการกำหนดเป้าหมายการดำเนินธุรกิจที่ชัดเจน วัดผลได้
และมีการทบทวนพิจารณาถึงความเป็นไปได้ของเป้าหมายที่กำหนดเป็นระยะๆ
สำหรับการให้สิ่งจูงใจหรือผลตอบแทนต่อพนักงาน มีการจัดทำผังองค์กรแบ่งแยกหน้าที่ตามสายงาน
และมีการจัดทำอำนาจดำเนินการระบุระเบียบวิธีปฏิบัติเป็นลายลักษณ์อักษร

2. การบริหารความเสี่ยง

บริษัทมีการประเมินปัจจัยความเสี่ยงทั้งจากภายในและภายนอกองค์กรที่จะมีผลกระทบต่อการดำเนินธุรกิจของบริษัท
เพื่อวิเคราะห์และจัดระดับความเสี่ยงตามผลกระทบและโอกาสที่จะเกิดขึ้นในแต่ละกระบวนการทางธุรกิจ
พร้อมทั้งกำหนดแผนงานการบริหารความเสี่ยง

3. การควบคุมการปฏิบัติงานของฝ่ายบริหาร

บริษัทมีการกำหนดขอบเขตอำนาจหน้าที่และวงเงินอำนาจอนุมัติของฝ่ายบริหารในแต่ละระดับอย่างชัดเจนและเป็นลายลักษณ์อักษร
มีการแบ่งแยกหน้าที่การอนุมัติรายการ การบันทึกรายการบัญชี
และแบ่งแยกหน้าที่การดูแลจัดเก็บทรัพย์สินออกจากกัน
และมีการปฏิบัติตามกฎหมายและกฎระเบียบที่มีผลบังคับใช้

4. ระบบสารสนเทศและการสื่อสารข้อมูล

บริษัทจัดให้มีข้อมูลที่สำคัญในเรื่องต่างๆ เพื่อให้ผู้บริหารใช้ประกอบการตัดสินใจ
และมีการจัดเก็บเอกสารประกอบการบันทึกบัญชีและเอกสารบัญชีต่างๆไว้เป็นหมวดหมู่
ครบถ้วนตามหลักการบัญชีที่รับรองทั่วไปและเหมาะสมกับลักษณะของธุรกิจ

5. ระบบการติดตาม

บริษัทมีระบบการรายงานและการควบคุมติดตามดูแลการดำเนินงานอย่างสม่ำเสมอ
พร้อมทั้งกำหนดระยะเวลาการติดตามผลไว้
โดยมีคณะกรรมการตรวจสอบได้สอบทานการประเมินระบบการควบคุมภายใน